Shaharchalar, qishloqlar va ovullar, shuningdek, shaharlardagi, shaharchalardagi, qishloqlardagi hamda ovullardagi mahallalar fuqarolar yig‘inlarining raislari (oqsoqollari) tomonidan ishonchnomalarni tasdiqlash tartibi to‘g‘risidagi nizomni tasdiqla

“Fuqarolarning o‘zini o‘zi boshqarish organlari to‘g‘risida”gi O‘zbekiston Respublikasi Qonunining 15-moddasiga muvofiq hamda shaharchalar, qishloqlar va ovullar, shuningdek, shaharlardagi, shaharchalardagi, qishloqlardagi hamda ovullardagi mahallalar fuqarolar yig‘inlarining raislari (oqsoqollari) tomonidan ishonchnomalarni tasdiqlash tartibini belgilash maqsadida Vazirlar Mahkamasi qaror qiladi: 
 1. Shaharchalar, qishloqlar va ovullar, shuningdek, shaharlardagi, shaharchalardagi, qishloqlardagi hamda ovullardagi mahallalar fuqarolar yig‘inlarining raislari (oqsoqollari) tomonidan ishonchnomalarni tasdiqlash tartibi to‘g‘risidagi nizom ilovaga muvofiq tasdiqlansin.
 2. Fuqarolarning o‘zini o‘zi boshqarish organlari faoliyatini muvofiqlashtirish bo‘yicha respublika kengashi O‘zbekiston Respublikasi Adliya vazirligi bilan birgalikda uch oy muddatda mahallalar fuqarolar yig‘inlarining raislari (oqsoqollari) tomonidan ishonchnomalarni tasdiqlash tartiblari borasidagi bilimlarni oshirishga qaratilgan o‘quv seminarlarini o‘tkazish rejasini ishlab chiqsin va uning amalga oshirilishini ta’minlasin.
 3. Vazirliklar va idoralar o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 4. Mazkur qarorning bajarilishini nazorat qilish O‘zbekiston Respublikasi adliya vaziri R.K. Davletov zimmasiga hamda Vazirlar Mahkamasining Yoshlar siyosati, madaniyat, ma’naviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin.
 1. Ushbu Nizom shaharchalar, qishloqlar va ovullar, shuningdek shaharlardagi, shaharchalardagi, qishloqlardagi hamda ovullardagi mahallalar fuqarolar yig‘inlarining raislari (oqsoqollari) (keyingi o‘rinlarda fuqarolar yig‘inlarining raislari (oqsoqollari) deb ataladi) tomonidan ishonchnomalarni tasdiqlash tartibini belgilaydi.
 2. “Fuqarolarning o‘zini o‘zi boshqarish organlari to‘g‘risida”gi O‘zbekiston Respublikasi Qonunining 15-moddasiga muvofiq fuqarolar yig‘inining raisi (oqsoqoli) xat-xabarlarni, shu jumladan pul va posilkalarni olishga, ish haqini hamda mehnat munosabatlari bilan bog‘liq bo‘lgan boshqa to‘lovlarni olishga, mualliflar va ixtirochilarga to‘lanadigan haqlarni, pensiyalar, nafaqalar va stipendiyalarni, shuningdek, banklardan summalarni olishga ishonchnomalarni (keyingi o‘rinlarda ishonchnomalar deb ataladi) tasdiqlashi mumkin. 
 3. Fuqarolar yig‘inining raisi (oqsoqoli) ishonchnomalarni tasdiqlashda O‘zbekiston Respublikasining qonunchilik hujjatlariga, shuningdek, ushbu Nizomga amal qiladi.
 Fuqarolar yig‘inining raisi (oqsoqoli) tomonidan tasdiqlanayotgan ishonchnomalarga fuqarolar yig‘inlarining nomlari qayd etilgan muhr bosiladi.
 4. Fuqarolar yig‘inining raisi (oqsoqoli) ishonchnomalarni tasdiqlashda quyidagi huquqlarga ega:
 ishonchnomaning loyihalarini tuzish va ishonchnomaga doir masalalar yuzasidan tushuntirishlar berish;
 jismoniy shaxslardan ishonchnomalarni tasdiqlash uchun zarur bo‘lgan hujjatlarni talab qilib olish.
 5. Fuqarolar yig‘inining raisi (oqsoqoli) ishonchnomalarni tasdiqlashda:
 jismoniy shaxslarga o‘z huquqlarini amalga oshirishda va qonuniy manfaatlarini himoya qilishda ko‘maklashish, ularning huquq va majburiyatlarini tushuntirib berishga;
 tomonlar taqdim etgan ishonchnoma loyihalarining mazmun-mohiyati va ahamiyatini tushuntirib berish, ularning mazmuni tomonlarning asl maqsadiga mos kelish-kelmasligini va qonun talablariga zid kelish-kelmasligini tekshirishga; 
 qonunchilik hujjatlariga mos kelmaydigan ishonchnomalarni amalga oshirishni rad etishga;
 ishonchnomalarni tasdiqlash vaqtida fuqarolar yoki mansabdor shaxslar tomonidan qonunchilik hujjatlari buzilganligini aniqlagan taqdirda, zarur choralar ko‘rish uchun huquqni muhofaza qiluvchi tegishli organlarga bu haqda xabar qilishga majbur. 
 6. Ishonchnomalar davlat tilida rasmiylashtiriladi. Rasmiylashtirilgan ishonchnoma matni fuqarolarning talabiga binoan fuqarolar yig‘inining raisi (oqsoqoli) tomonidan rus tilida yoki imkoni bo‘lsa, boshqa maqbul tilda beriladi.
 Agar, ishonchnoma murojaat qilgan shaxs tushunmaydigan yoki yaxshi bilmaydigan tilda rasmiylashtirilsa, unda ishonchnoma matni fuqarolar yig‘inining raisi (oqsoqoli) yoki murojaat qilgan shaxs tanigan tarjimon tomonidan og‘zaki tarjima qilinishi mumkin. Bu haqda hujjat matniga va tasdiqlovchi yozuvga kim tomonidan tarjima qilinganligi va matn mazmuni tushuntirilganligi haqida fuqarolar yig‘inining raisi (oqsoqoli) tomonidan yozib qo‘yilishi, imzolanishi va muhr qo‘yilishi kerak. Bunday holda murojaat qilgan shaxs o‘zi biladigan tilda ismi, familiyasi, otasining ismini to‘liq yozib, imzo qo‘yadi.
 7. Fuqarolar yig‘inlarining raislari (oqsoqollari) tomonidan tasdiqlanadigan ishonchnomalar mazkur Nizomga 1-ilovaga muvofiq ishonchnomalarni ro‘yxatga olish kitobida (keyingi o‘rinlarda Ro‘yxatga olish kitobi deb ataladi) ro‘yxatga olinadi. Ro‘yxatga olish kitobidagi yozuvlar qalam bilan yozilishiga yo‘l qo‘yilmaydi. Ochiq qolgan joylarga chiziq tortib qo‘yiladi.
 Har bir ishonchnoma alohida tartib raqam bilan ro‘yxatga olinadi. Ro‘yxatga olish kitobida qayd etilgan ishonchnoma raqami fuqarolar yig‘inining raisi (oqsoqoli) tomonidan tasdiqlanadigan yoki beriladigan ishonchnomaning tasdiqlovchi yozuvida ko‘rsatiladi.
 Ro‘yxatga olish kitobidagi tartib raqamlarining raqamlanishida xatolikka yo‘l qo‘yilsa, alohida ma’lumotnoma tuziladi va fuqarolar yig‘ini raisining (oqsoqolining) imzosi va muhri bilan ro‘yxatga olish kitobiga yelimlanib qo‘yiladi.
 8. Ishonchnomalarni tasdiqlash fuqarolar yig‘ini joylashgan binoda amalga oshiriladi. Fuqaro kasalligi, nogironligi tufayli yoki boshqa sabablarga ko‘ra fuqarolar yig‘iniga bora olmaydigan ayrim hollarda ishonchnomalar fuqarolar yig‘ini binosidan tashqarida, ya’ni mazkur jismoniy shaxs yoxud uning vakili joylashgan joyda to‘ldirilishi mumkin.
 Ishonchnomalar fuqarolar yig‘ini joylashgan binodan tashqarida to‘ldirilsa, hujjatning tasdiqlovchi yozuvida va ishonchnomalarni ro‘yxatga olish kitobida ishonchnoma rasmiylashtirilgan joyning manzili ko‘rsatiladi.
 9. Fuqarolar yig‘inining raisi (oqsoqoli) ishonchnomani rasmiylashtirishni so‘rab murojaat qiluvchilarning (ularning qonuniy vakillarining, shuningdek, vasiy va homiylarining) shaxsini aniqlaydi.
 Ishonchnomani rasmiylashtirishni so‘rab murojaat qiluvchi fuqarolarning shaxsi quyidagi hujjatlarga asosan aniqlanadi:
 O‘zbekiston fuqarolarining shaxsi — O‘zbekiston Respublikasi fuqarosining pasporti;
 16 yoshga to‘lmagan fuqarolarning shaxsi — tug‘ilganlik to‘g‘risidagi guvohnoma;
 harbiy xizmatchilarning shaxsi — harbiy qismlar va harbiy muassasalar qo‘mondonligi tomonidan beriladigan shaxsiy guvohnomalar yoki harbiy biletlar (harbiy xizmatga majbur fuqarolarning harbiy bileti bundan mustasno);
 chet el fuqarolarining shaxsi — ularning milliy pasporti (qonunchilik hujjatlariga muvofiq chet el fuqarolari tegishli ichki ishlar organlari tomonidan ro‘yxatga olinishi lozim) yoki O‘zbekiston Respublikasida yashash guvohnomasi yoxud diplomatik pasporti yoki O‘zbekiston Respublikasida akkreditatsiya qilinganligini tasdiqlovchi akkreditatsiya kartochkasi;
 fuqaroligi bo‘lmagan shaxs uchun — O‘zbekiston Respublikasida yashash guvohnomasi.
 10. Ishonchnoma tasdiqlab berilayotganda ishonchnoma beruvchining muomala layoqati belgilangan tartibda aniqlanadi. Ishonchnoma vakil tomonidan tuzilgan taqdirda, uning vakolati ham tekshiriladi.
 Fuqarolar yig‘inining raisi (oqsoqoli) tomonidan fuqarolarning muomala layoqati ular bilan shaxsiy muloqot davomida aniqlanadi.
 11. Fuqarolar yig‘inining raisida (oqsoqoli) ishonchnomani tasdiqlashni so‘rab murojaat qiluvchilar ruhiy kasalligi yoki aqli zaifligi oqibatida o‘z xatti-harakatlarining ahamiyatini tushuna olmaydi yoki o‘z harakatlarini boshqara olmaydi yoxud spirtli ichimliklar yoki giyohvandlik va psixotrop moddalarni iste’mol qilishi oqibatida o‘z oilasini og‘ir moddiy ahvolga solib qo‘yadi deb hisoblash uchun asos bo‘lsa-da (shubha to‘g‘risida), ammo shu fuqaroning muomalaga layoqatsiz yoki muomala layoqati cheklanganligi to‘g‘risida ma’lumotlar bo‘lmasa, ular ishonchnomani tasdiqlashni kechiktiradi va sudning shu shaxsni muomalaga layoqatsiz yoki muomala layoqati cheklangan deb topganligi to‘g‘risidagi qarori bor-yo‘qligini aniqlaydi. 
 Agar, mazkur shaxs sud tomonidan muomalaga layoqatsiz deb topilgan bo‘lsa, fuqarolar yig‘inining raisi (oqsoqoli) ishonchnomani tasdiqlashni rad etish haqida qaror chiqaradi. Fuqarolar yig‘inining raisi (oqsoqoli) ushbu qarordan norozi tomonning sudga murojaat qilish huquqini tushuntirishi lozim.
 Agar, mazkur shaxs sud tomonidan muomala layoqati cheklangan deb topilgan bo‘lsa, fuqarolar yig‘inining raisi (oqsoqoli) ishonchnomani tasdiqlashda muomala layoqati cheklangan shaxs homiysining roziligini talab etadi.
 12. Fuqarolar yig‘inining raisi (oqsoqoli) ishonchnomani haqiqiy emas deb topganligi to‘g‘risida sudning qonuniy kuchga kirgan hal qiluv qarori yoki ajrimini olgan taqdirda, bu haqda ishonchnomalarni ro‘yxatga olish kitobiga va ishonchnomaning fuqarolar yig‘inida saqlanadigan asl nusxasiga tegishli yozuv kiritadi, o‘z imzosi va muhrini qo‘yadi.
 13. Jismoniy shaxslar tomonidan taqdim qilingan yoki fuqarolar yig‘inlarining raislari (oqsoqollari) tomonidan tuziladigan ishonchnoma loyihalari qonunchilik hujjatlariga zid bo‘lmasligi lozim.
 14. Ishonchnomalar fuqarolar yig‘inining raisi (oqsoqoli) ishtirokida imzolanadi.
 Agar, fuqaro jismoniy nuqsoni, kasalligi, savodsizligi tufayli yoki qandaydir boshqa sabablarga ko‘ra ishonchnomani o‘z qo‘li bilan imzolay olmasa, ishonchnomani uning topshirig‘iga ko‘ra o‘zi va fuqarolar yig‘inining raisi (oqsoqoli) hozirligida boshqa fuqaro imzolashi mumkin, bunda ishonchnoma tasdiqlashni so‘rab murojaat qilgan fuqaroning hujjatni o‘z qo‘li bilan imzolay olmaganligi sabablari hujjat matniga va tasdiqlovchi yozuvga yozib qo‘yilishi shart. 
 Agar, ishonchnomani tasdiqlashni so‘rab murojaat qilgan fuqaro savodsiz, ko‘zi ojiz bo‘lsa yoki qandaydir sabablar tufayli ko‘zi yaxshi ko‘rmasa, shuningdek, kasalligi tufayli ishonchnomani o‘qiy olmasa, fuqarolar yig‘inining raisi (oqsoqoli) unga hujjat matnini ovoz chiqarib o‘qib beradi va bu haqda hujjat matnida va tasdiqlovchi yozuvda qayd etadi.
 Ishonchnoma tasdiqlashni so‘rab kar-soqovlik nuqsoni (kar-soqov, kar, qulog‘i og‘ir) bo‘lgan shaxs murojaat qilsa hamda savodsiz bo‘lsa, ishonchnomani tasdiqlash paytida u bilan muomala qila oladigan va ishonchnomaning mazmunini uning xohish-irodasiga muvofiq ekanligini o‘z imzosi bilan tasdiqlovchi surdo tarjimon hozir bo‘lishi shart.
 Kar-soqovlik nuqsoni (kar-soqov, kar, qulog‘i og‘ir) bo‘lgan hamda muomala layoqatiga ega bo‘lgan savodli fuqaro ishonchnoma tasdiqlashni so‘rab murojaat qilsa, ishonchnoma uning o‘zi tomonidan va surdo tarjimon tomonidan imzolanishi mumkin.
 Kar-soqovlik nuqsoni (kar-soqov, kar, qulog‘i og‘ir) bo‘lgan, muomala layoqatiga ega bo‘lgan, biroq surdo tarjimon bilan muloqot qila olmaydigan savodli fuqaro o‘z imzosi bilan ishonchnomaning mazmunini o‘zining xohish-irodasiga muvofiq ekanligini fuqarolar yig‘inining raisi (oqsoqoli) bilan yozma ravishda bildiradigan bo‘lsa, ishonchnomani tasdiqlashda surdo tarjimonning ishtiroki shart emas. Ushbu yozishmalar ishonchnoma bilan birga tikib qo‘yiladi.
 Tarjimon yoki surdo tarjimon ishonchnoma tarjimasini noto‘g‘ri yoki yolg‘on tarjima qilganligi uchun qonunchilik hujjatlariga muvofiq javobgarlikka tortilishi haqida fuqarolar yig‘inining raisi (oqsoqoli) tomonidan ogohlantiriladi va bu haqda ishonchnoma matnida ko‘rsatiladi.
 15. Ishonchnomaning matni aniq va ravshan, mazmuniga taalluqli sana va muddatlar ko‘rsatilgan bo‘lishi shart. Fuqarolarning familiyasi, ismi, otasining ismi, doimiy yashash joyi bo‘yicha ro‘yxatga olingan manzili ko‘rsatilgan ishonchnomalarni tasdiqlashda chet el fuqarolari qatnashayotgan bo‘lsa, ularning fuqaroligi ham ko‘rsatib o‘tilishi kerak. 
 16. Ishonchnomadagi oxirigacha to‘ldirilmagan satrlar va boshqa bo‘sh joylarga chiziq tortib qo‘yiladi, chet elda amal qiladigan ishonchnomalar bundan mustasno. Qo‘shimcha va tuzatishlar tegishli shaxslarning (ishonchnomani imzolagan boshqa shaxslarning) imzosi oldidan izohlanishi va tasdiqlovchi yozuvning oxirida fuqarolar yig‘ini raisining (oqsoqolining) imzosidan oldin takroran izohlanishi, fuqarolar yig‘ini raisining (oqsoqolining) imzosi va muhri bilan tasdiqlanishi kerak. Tasdiqlovchi yozuvdagi tuzatishlar fuqarolar yig‘ini raisining (oqsoqolining) imzosidan oldin izohlanishi va imzosi hamda muhri bilan tasdiqlanishi kerak. Bunda tuzatishlar shunday qilinishi kerakki, o‘chirilgan barcha so‘zlarni va raqamlarni boshlang‘ich matnda o‘qish imkoni bo‘lishi lozim.
 Fuqarolar yig‘inining raisi (oqsoqoli) o‘z tashabbusi bilan yoki manfaatdor shaxslarning iltimosiga ko‘ra, ishonchnomaga uning mohiyatini o‘zgartirmaydigan qo‘shimchalarni kiritishi yoki undagi aniq arifmetik xatolarnigina tuzatishi mumkin.
 17. Murojaat qiluvchining iltimosiga ko‘ra, ishonchnoma loyihasi fuqarolar yig‘inining raisi (oqsoqoli) tomonidan tuzilishi mumkin.
 18. Ishonchnomalarni tasdiqlashda mazkur Nizomga 2 yoki 3-ilovalarda keltirilgan namunalarga muvofiq tasdiqlovchi yozuvlar yoziladi hamda fuqarolar yig‘inining raisi (oqsoqoli) tomonidan imzolanib, muhr bosiladi.
 19. Tasdiqlovchi yozuvning matni kompyuter vositasida o‘chirilmasdan aniq yozilishi shart. Ochiq joylarga chiziq tortib qo‘yilishi, yozuvlar va boshqa tuzatishlar ushbu Nizomning 16-bandi asosida izohlanishi kerak.
 Tasdiqlovchi yozuvlarni amalga oshirish uchun tegishli yozuv matni bo‘lgan shtamplar ishlatilishi mumkin.
 20. Fuqarolar yig‘inining raisi (oqsoqoli) tomonidan ishonchnomalarni tasdiqlash uchun hujjatlar quyidagi hollarda qabul qilinmaydi:
 qirib o‘chirilgan yoki qo‘shimchalar kiritilgan, so‘zlari ustidan chizilgan va izoh berilmagan boshqa tuzatishlari bo‘lgan, shuningdek, qalamda yozilgan hujjatlar; 
 bir necha varaqlarda bayon etilib, varaqlari raqamlanmagan va ip o‘tkazib tikilmagan hujjatlar, hujjatni bergan tashkilot mansabdor shaxsining imzosi va muhri bo‘lmagan hujjatlar;
 faksimile imzo muhri qo‘yilgan hujjatlar.
 21. Fuqarolar yig‘inining raisi (oqsoqoli) quyidagi hollarda ishonchnomani tasdiqlashni rad etadi, agar:
 bunday ishonchnomani tasdiqlash qonunga zid bo‘lsa;
 bu harakat notarius tomonidan amalga oshirilishi kerak bo‘lsa;
 muomalaga layoqatsiz fuqaro yoxud zarur vakolatlari bo‘lmagan vakil ishonchnomani tasdiqlashni so‘rab murojaat qilgan bo‘lsa;
 ishonchnomani tasdiqlash uchun taqdim etilayotgan hujjatlar qonunchilik hujjatlari talablariga muvofiq bo‘lmasa.
 Taqdim etilgan hujjatlarning qalbakilashtirilganligi yaqqol ko‘rinib turgan bo‘lsa yoki bunga shubha tug‘diruvchi yetarli asoslar mavjud bo‘lsa, ishonchnoma tasdiqlash uchun taqdim etilayotgan hujjatlar qonunchilik hujjatlari talablariga muvofiq emas deb hisoblanadi.
 Ishonchnomani tasdiqlash rad etilgan taqdirda fuqarolar yig‘inining raisi (oqsoqoli) murojaat qilingan kundan boshlab uch kundan kechiktirmasdan mazkur Nizomga 4-ilovaga muvofiq qaror chiqaradi hamda murojaat qilgan shaxsga beradi. 
 Rad etish to‘g‘risidagi qarorda quyidagilar ko‘rsatilishi kerak:
 qaror chiqarilgan sana, qaror chiqargan fuqarolar yig‘ini raisining (oqsoqolining) familiyasi, ismi va otasining ismi, fuqarolar yig‘inining nomi, joylashgan joyi (pochta manzili);
 ishonchnomani tasdiqlashni so‘rab murojaat qilgan shaxsning familiyasi, ismi va otasining ismi, turar joyi;
 ishonchnomani tasdiqlashni rad etishga sabab bo‘lgan holatlar (qonunchilik hujjatlariga asoslangan holda);
 shikoyat qilish tartibi.
 22. Fuqarolar yig‘inining raisi (oqsoqoli) ishonchnoma tasdiqlash uchun o‘z ish joyidan tashqariga chiqqanida, manfaatdor jismoniy shaxslar uning amaldagi transport xarajatlarini qoplaydi.
 23. Ishonchnomani tuzish va tasdiqlash uchun ishonchli vakilning ishtiroki talab etilmaydi.
 Ishonchli vakil haqidagi, shuningdek, ishonchnoma obyekti haqidagi ma’lumotlar ishonchnoma beruvchi tomonidan taqdim etilgan hujjatlar yoki uning so‘zlariga asosan yozilishi mumkin. Ishonchli vakil haqidagi, shuningdek, ishonchnoma obyekti haqidagi ma’lumotlar ishonchnoma beruvchining so‘zlariga asosan yozilgan holda berilgan ma’lumotlarning to‘g‘riligi uchun ishonchnoma beruvchi mas’uldir. Bu haqda ishonchnoma matnida va tasdiqlovchi yozuvda qayd etib qo‘yiladi. 
 24. Ishonchnoma matnida uning tuzilgan (imzolangan) joyi va sanasi, ishonch bildiruvchi va ishonchli vakilning familiyasi, ismi, otasining ismi, doimiy yashash joyi bo‘yicha ro‘yxatga olingan manzili, ishonchli vakilga berilayotgan vakolatlar doirasi, Fuqarolik kodeksining 141 va 142-moddalari tushuntirilganligi ko‘rsatilib o‘tilishi kerak.
 25. Fuqarolar yig‘inining raisi (oqsoqoli) o‘z nomiga va o‘z nomidan, xotini (eri) nomiga hamda uning nomidan, xotinining (erining) va o‘zining qarindosh-urug‘lari (ota-onasi, bolalari, nabiralari, tug‘ishgan aka-uka va opa-singillari), ular bilan vasiylik va homiylik tufayli bog‘langan shaxslar nomiga hamda ularning nomidan ishonchnomalarni tasdiqlashga haqli emas.
 Bunday hollarda ishonchnomalar istalgan boshqa fuqarolar yig‘inining raisi (oqsoqoli) tomonidan amalga oshiriladi.
 Mazkur bandning birinchi xatboshidagi qoidalar buzilgan holda tasdiqlangan ishonchnomalar haqiqiy emas deb hisoblanadi.
 26. Fuqarolar yig‘inlarining raislari jismoniy shaxslarga ularning yozma arizasiga muvofiq hamda sud, prokuratura, tergov organlarining qaror yoki ajrim shaklida yoxud protsessual qonunlarda belgilangan boshqa tartibda rasmiylashtirilgan talabnomalariga asosan ro‘yxatga olish kitobidan ko‘chirmalar beradi. 
 27. Fuqarolar yig‘inlarining raislari (oqsoqollari) tomonidan tasdiqlangan yoki berilgan, nusxalari fuqarolar yig‘inining yig‘majildlarida saqlanayotgan ishonchnomalar yo‘qolgan taqdirda, jismoniy shaxslarning yoki ularning qonuniy vakillarining yozma arizasiga ko‘ra, yo‘qolgan hujjatlarning dublikatlari beriladi. 
 Arizalardagi imzolar fuqarolar yig‘inining raisi (oqsoqoli) tomonidan tasdiqlanadi.
 Jismoniy va yuridik shaxslarning vakillariga berilgan ishonchnomalar matnida hujjatning dublikatini olish vakolati ko‘rsatilgan bo‘lishi lozim.
 Ishonchnoma dublikatida tasdiqlangan va berilgan asl ishonchnomaning to‘liq matni bo‘lishi shart. 
 28. Ishonchnoma ko‘pi bilan uch yil muddatga berilishi mumkin. Agar, ishonchnomada muddat ko‘rsatilgan bo‘lmasa, u berilgan kundan boshlab bir yil mobaynida o‘z kuchini saqlaydi. 
 29. Berilgan kuni ko‘rsatilmagan ishonchnoma haqiqiy hisoblanmaydi.
 Fuqarolar yig‘inining raisi (oqsoqoli) tomonidan tasdiqlanib, O‘zbekiston Respublikasidan tashqarida harakatlarni amalga oshirishga mo‘ljallangan, amal qilish muddati ko‘rsatilmagan ishonchnoma uni bergan shaxs tomonidan bekor qilingunicha o‘z kuchini saqlaydi.
 30. Ishonchnoma beruvchi tomonidan ishonchnoma bekor qilingan taqdirda, ro‘yxatga olish kitobiga hamda fuqarolar yig‘inining raisida (oqsoqolida) saqlanayotgan ishonchnoma nusxasiga belgi qo‘yiladi. Ushbu ariza ishonchnoma nusxasiga yoki alohida yig‘majildga tikib qo‘yiladi. Arizaning ikkinchi nusxasi ishonchli vakilni xabardor qilish uchun ishonch bildiruvchiga beriladi.
 31. Fuqarolar yig‘inining raisi (oqsoqoli) tomonidan ishonchnomalar tasdiqlanganligi uchun to‘lov undirilmaydi. 
 32. Mazkur Nizom talablarining buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.